立方闢小閣附火興之姪作詩勸會客次韻
作者：葛勝仲
朝代：宋

paragraphs: 吾兒玄學師老懷，嚴持月六八關齋。
新來五辛不入口，坐使妻歎生不諧。
自言丈室淨名量，惟期禅侣來存訪。
栗里豈獨尊常空，亦乏秦聲亂舂相。
朝來天雨瑶花霏，句如連璧來交輝。
鹿柈茶果亦易具，不爾恐致膏肓譏。
幻界政應頻燕喜，酒盡爲謀當更起。
趨庭爲爾復緩頰，一盃既空難但已。